khistorydata/jeongjo-sjw-relations huggingface dataset:
정조 12년 · 목
左議政李在恊啓言咸鏡監司李崇祜狀啓以爲南北兵使今春習操與官門聚點已爲停止臣營獨鎭軍兵部鍊請令廟堂稟旨分付矣南北關習操旣皆停止請依狀請施行從之又啓言訓鍊大將李敬懋旣書進字於單子來見臣於賓廳以爲情勢惶恧今方出待闕外云仍爲出去誠極未安請從重推考敎以旣書進字之後以無以行公之意言於大臣出去寧有如許駭怪之擧爲先罷職令該府拿勘○承旨曺允大啓言訓鍊大將李敬懋罷職事命下矣不可無總察之人何以爲之敎以都提調總察○惠堂李在簡啓言乙巳條結錢尙有未納之邑當該守令令本道指名現告拿問處之此後諸般上納愆期守令一依事目草記論罪之意請出擧條申飭從之○判尹鄭昌聖啓言士族婦女封爵今番歲抄有所遺漏矣故通德郞朴齊恒妻崔氏故僉知鄭志勖妻李氏俱年九十封爵之典請令該曹考例擧行從之○戶曹判書徐有隣啓言昨年田稅木代錢之後本曹木儲苟簡嶺南今年田稅木自臣曹業已關飭而如非經稟申飭難以趁期上納此是作結收捧由陸上來別無遲滯之端趁四月準數上送而過限則該守令論罪事請出擧條嚴飭從之○兵曹判書鄭好仁啓言武臣通選淸顯人前判書鄭昌順雖已別單書入而曾經宣傳官二人見漏請改修正以入從之○御營大將李柱國啓言捕廳事旣有言端敢達矣捕將李敬懋以捉納院隸事嚴飭捕校達宵催督無一人捉納私自相謂曰寧得罪於大將不可捉納院隸云云如此紀律前所未間若不嚴治捕廳事萬無維持之道請實部將與所任部將汰去敎以卿旣經捕將則捕校汰去非筵請之事卿其爲之且卿時帶將任待用棍一竝捉來嚴棍以勵紀律○敎曰訓將出代適所以副其心姑勿出代事言于廟堂
정조 12년 · 강
命時囚申光岳分揀兪漢緯付過放送
정조 12년 · 강
備局以前掌令柳匡天疏陳諸條回啓
정조 12년 · 목
備邊司啓言前掌令柳匡天上疏批旨內第一件第二件第四件事令廟堂稟處事命下矣其一外官武窠倍於文窠蔭窠倍於武窠輪回換差實合恢蕩之道蔭之營下邑武之防禦使文之三府尹及東菜水原外外地守令文武交差內地守令一倂文蔭武換差而此則大變通雖或未施若於百餘武窠中除出十餘窠近二百蔭窠中除出二十餘窠定爲文窠而參下察訪十五窠幷爲陞付參上窠諸道都事永作侍從窠往留該營輪行列邑糾察規正事也謹按八路各邑總爲三百三十有二而武窠九十蔭窠一百七十九文窠只四十三幷計文武交差窠亦不滿七十則文之積滯卽此可知而武員旣多均有抑鬱之弊蔭路已廣猝無區處之道此等事勢不可不念若以蔭十一二窠武三四窠除作文窠以準十五窠之數則在武蔭不至大失在文官實非少補而堂上之爲幾窠堂下之爲幾窠惟在銓部之參互酌定卽令該曹量其殘盛講其便宜問議廟堂指窠稟處而第念文官本無不爲之窠今以十五窠之加數永定不擬於外此之窠則政格決不若是狹窄反有甚焉此則依前施行之意分付治郡之才豈必文不如蔭而特以遞易之頻數凡有弊局以文窠作蔭窠者恰滿五六如湖之綾州嶺之豊基等邑是耳但增其窠不恤數遞則迎送之際民邑何堪必須一依蔭官例堂下官則準三十朔後始許遷轉如有聲績次次陞差亦如蔭官之例然後方可責效未通淸文官內遷旣無其路數遞雖非可憂只取疏滯之名苟忽愼揀之方則其流之弊有不可言幷以此意嚴飭使擇人振淹之道毋至偏廢而參下察訪之幷陞參上諸道都事之差遣侍從俱不無窒礙之端今姑置之其一糶糴之時民疲精穀之供而吏作倉中之蠹年年偸食積逋如山則乘夜逃躱害及村民若令各邑別設吏奴庫不混民庫且以吏逋徵於吏勿侵村民之意定式施行那移反作西北偏劇以其有折米之規而官長之不廉者從以染指錢還之弊三南滋甚高價作錢泒給二兩於民間以爲待秋一石之納而餘剩盡歸肥已不革此弊民其難保犯者狀聞論罪施以贓律事也前後申飭不啻嚴明而吏奴逋欠之移徵民間那移反作之惟意犯科不戒前轍從以染指已極可駭錢還二字尤極寒心況托以發賣恣意幻弄者乎先以臺疏辭意嚴飭諸道如有現發之事一切論以贓汚律而吏奴還之別設庫舍此非朝家指揮之事亦不足爲防奸之要道此一款請置之其一湖南漕船之破船實由京江船雇載若於羅州順天康津等浦口各設漕倉造置漕船從近邑裝載稅米破船船格跡涉可疑者斷用一律則故破之患可除事也疏中所論不無所據而朝家所以不爲遍設遭倉者一則軫江民之生理也一則船材之到處告乏也有難遽議請姑置之從之
정조 12년 · 강
詣璿源殿行酌獻禮
정조 12년 · 목
具翼善冠袞龍袍乘輿出摛文院由端暉門詣眞殿行酌獻禮訖乘輿出端暉門由仁政門入協陽門還內
정조 12년 · 강
命該曹存問領議政金致仁領敦寧洪樂性判府事李福源
정조 12년 · 목
敎曰領議政家歲饌加數輸送仍令郞官存問以來事分付戶曹又敎曰洪領敦寧家內外歲饌加給仍令郞官存問以來事分付戶曹又敎曰今年洽滿七耋甚爲稀貴朝欲晉接而未果矣卿大臣也閣臣也豈無殊異之擧原歲饌外衣資及米肉令該曹輸送卿其領受事遣史官傳諭于李判府事
정조 12년 · 강
下勸農飭敎于八道兩都
정조 12년 · 목
敎曰農者民之所以資生唯其勤孜之方若無待乎勸焉而每歲元朝必下勸農之敎誠以性有勤怠力有贍之之且怠者不有以勸之將何望有秋乎鳲鳴而耕龍見而穫樹藝耘耔不失尺寸順天時也相原隰治溝洫且燔且糞以疏以漑盡地利也犂種而借之錢鏄而助之通有無均事功用人力也三者勸焉而不豐穰者未之聞也予居九重莫能躬審畎畝則田畯之責不在於旬宣之任字牧之官乎昨秋稍登幸賴眷顧而瘡痍甫起篝窶未盈上瑞之祝政在今年臘前三白天意可占勸而作之亶係乎人咨爾方伯居留守宰之臣體予至意須各勸勵事下諭于八道兩都
정조 12년 · 강
景慕宮酌獻禮命以明日親行
정조 12년 · 목
敎曰二十一日景慕宮酌獻禮該房知悉百官陪享置之時刻待下敎又敎曰今日夕後當由逌瞻門詣景慕宮行禮後還宮侍衛別雲劍外皆以入直磨鍊亦有近例出還宮服色以袞龍袍爲之只於享時改服冕服以此分付又敎曰金虎門入直軍六十名爲挾輦軍槍劍軍駕前駕後置之弘化門銅龍門入直軍各八十名集春營廣智營軍各三十名訓將領率排立此非前一日詣齋所經宿訓將只率前排及北營入直標下軍若干名待令中軍以下旗鼓雜色除之禁軍入直六十名別將除旗鼓前排率領日瞻門外留住事分付敎曰雖無處所之頒下昨日傳敎旣有齋宿二字則所當早朝待令之不暇而有申飭之敎然後始乃來會近來別軍職出而不愼口角入而不勤侍衛似此應行職分內事又欲偃處近日最無用最無當者此輩當該別軍職等一幷汰去
정조 12년 · 강
特放時囚李敬懋復授前任
정조 12년 · 목
敎曰時囚罪人李敬懋以不應爲公律勘放又敎曰前訓將李敬懋仍任前職牌招隨駕仍傳命召
정조 12년 · 강
召見京畿監司徐有防于重熙堂
정조 12년 · 목
有防啓言本道臘猪獵軍之責立民夫實爲畿邑莫大之弊以山下各項軍丁推移換定從便出用事旣承下敎故臣與各邑守宰消商幾乎就緖而但楊根間經交遞新倅才已肅命待其赴任亦當一體講確決定而成命之下不免遲滯不勝惶恐敢此仰達敎以難付生手勿拘縣令縣監道內隣邑山郡守令中相換又啓言總廳城餉爲畿民難支之弊而其中私授一事尤係悶迫每當捧䨀自管城所眼同保主發送校卒一出閭理惟意侵漁釜鼎衣服莫不搜蕩甚至受食者族屬牛馬憑藉奪去任自買賣以爲了當之方此不可不別般矯革故臣於日前與總使酬酢矣臣意今年爲始私授米分給時某面某里某民名下之爲幾石一一懸錄成出一册自管城所踏印分送於各其邑捧糴之際校卒切勿發送只令保主人如例督飭若其最拒納之輩嚴飭本官刻期收捧使其面任與保主人上送管城所而該守令如有過限未收之弊該廳以軍餉未捧別爲論斷庶可爲一分息肩之道矣從之敎曰該廳之於畿民其害甚於猛虎際聞卿言極爲切實此後分還捧糴復踵前習幷與該將臣難免重勘至於攘牛蕩產之習尤合痛革如是而冒犯該軍卒直施治盜之律自本官移送鎭營一邊枚報巡營該校同罪從事不飭之營城將令該府拿問嚴繩朝家旣聞之來頭當考其修擧勤慢雖一民有不聞知之弊依舊爲悍卒所侵虐則地方官亦難免其罪卿其一體嚴飭○承旨趙▣德啓言齋宿動駕時侍臣不可不備員未肅拜呈告人員幷牌招使之齋宿從之敎曰在外及未肅拜人許遞今日政差出待下批一體牌招雖不請牌自可進參待其去來須有不參人員方可請牌今此所奏太酸矣然亦出於修擧之意雖已依施後必詳審又啓言訓鍊大將李敬懋方在罷散中何以爲之敎曰敍用又啓請令該曹口傳付軍職從之又啓言永宗僉使金魯成守令薦單職銜誤書致有問備之擧又於改修正薦單以長銜書之更爲請推徒涉屑越該僉使從重論勘旣自本營上送則不可無警道伯亦從重推考原單請還下送從之敎以該僉使所當拿處而赴任屬耳爲先令該曹發緘取招以聞○檢閱金祖淳啓言原春黃海咸鏡三道元無兼史窠只令都事修送而都事留營絕罕每致日記之闕納請分付該曹三道文官守令察訪中各定兼史以爲趁期修納從之
정조 12년 · 목
承旨洪仁浩啓言日前夜直摘奸時兼春秋金鳳顯以御營軍四名闕直執頉以來追考兵曹省記初非省記中軍士殊涉不察請推考敎以當該史官推考哨官分揀
정조 12년 · 강
命削槐院參圈人等職
정조 12년 · 목
敎曰昨筵左相所奏雖出於爲年少文臣抑鬧端之意而首相適不登筵故使之往復更稟矣更思呈單與分付之有例無例姑捨之焉敢起鬧致煩上徹乎圈事至重冒沒了當亦不成事面豈有如許圈會乎槐院官呈單及分付人參圈人一幷削職其中朴蓍壽家規之外僅免童艸似此紛競之事挺身參聞甘心犯科渠家雖無父兄惜其外黨之不善敎飭然渠旣作罪豈可隨衆例飭施以刊削之典以示息競禁囂之意
정조 12년 · 강
命更定北道陵官直長等窠
정조 12년 · 목
敎曰向因前前北伯言聞之每欲下敎而未果今因言端思之北道陵寢別檢假官之無職銜不計仕一人供職幾至十年不但事面之未妥勞而無酬旣非重所重之意又乖官人之方聞其弊源本道陵殿官變通時別檢一窠屬之道內文參下陞令通計六十朔遷京職而雖非別檢窠自有國子參下橫出各岐則擧皆圖避別檢固勢也然則別檢一窠便作假銜且參奉至京職者亦必費十六七年始得遷擬亦非收用遠人之意旣聞之後不可不矯弊此後別檢改作直長令作蔭窠若此則蔭而始仕十餘年可遷京職文而別檢可除權差空勞之弊令該曹知悉自今政依此擧行假別檢之勤仕許多年仍令無故作散甚非酬勞之意亦違核實之政計其元仕足可陞遷直長見窠擬入事一體分付
정조 12년 · 강
有政吏曹判書吳載純參議李時秀兵曹判書鄭好仁進
정조 12년 · 목
吏曹參判朴祐源違召敎曰聞其實病時月內難責供職云許遞今日政差出○敎曰閣職與協律郞相妨兼直閣鄭大容實職改差○以金文淳爲吏曹參判盧廷良爲執義鄭觀輝爲持平柳文養爲正言韓宗鎬爲濬源殿令魏光軫爲智陵直長鄭枋爲都總管尹尙東李義行嚴思晩爲副總管
정조 12년 · 강
以柳得恭爲楊根郡守洪宣輔爲抱川縣監口傳相換也
정조 12년 · 강
詣景慕宮齋宿
정조 12년 · 목
具翼善冠袞龍袍乘輿出協陽門由弘化門入逌瞻門至齋室門外降輿入齋室
정조 12년 · 강
命廟堂區劃壯勇營鉛藥丸之需
정조 12년 · 목
敎壯勇營曰雖非新設之地京外各營銃丸火藥皆有月課之價出自經用無或移易況本營經始屬耳百務未備似此宂瑣之物輒欲自備是行不得之事以今經用雖難別劃苟究方便之方豈無拮據之道乎營用鉛藥無論本色與價米磨鍊區劃在所不已以此判付移報廟堂
정조 12년 · 강
行酌獻禮仍還宮
정조 12년 · 목
四更一點具冕服詣宮內行禮如儀執禮直閣鄭大容大祝待敎尹行任入齋室改具翼善冠袞龍袍乘輿出日瞻門逌瞻門入弘化門由協陽門還內○敎曰當該禁喧郎廳爲先汰去令該府拿問嚴勘又敎曰當該兵曹郎廳幷汰去○因禁暄郞張至冕囚單敎曰除拜雖屬耳昨日雜亂前所未聞其在懲後之道不可汰去而止削職放送○因別軍職姜五成等汰去傳旨敎曰只汰本職適中其願姑爲分揀○兵曹以弘化門東挾左隻臼金昨日閉門時退破依例除標信開門修改後還閉之意啓敎曰近來駕後紛雜特甚甚至昨日攔入之擧而駭然極矣此蓋兵郞之在駕後者不善禁飭之致本曹堂上與兵判相議此後則期於整肅如是下敎而又復如前兵判及隨駕堂上重勘之外駕後禁喧郞重棍嚴繩以此知悉勿論政院內閣三司下隸傳命及應入略干名外攔入者依節目自承旨以下草記請罪各其司首隸嚴棍移送有司照律此一款添載於動駕節目○承旨沈豊之啓言昨日還宮時樂工未及待令鼓吹不爲振作事未前有當該郎廳本院請推外無可施之罰何以爲之敎以郞廳從重推考典樂令攸司從重科治
정조 12년 · 강
有政吏曹判書吳載純參判金文淳進
정조 12년 · 목
以安鼎大蔦掌令○因兵曹佐郞望筒敎曰此兩郞旣非駕後禁喧汰去今姑分揀
정조 12년 · 강
以洪和輔爲北兵使備薦也
정조 12년 · 강
領府事鄭存謙上箚賜批
정조 12년 · 목
箚略曰移次經宿羹墻伸慕凡厥有位莫不趨簉於承候之班而臣獨尸居㱡㱡微忱莫效常分都虧冒犯瀆擾冀被譴何伏乞重勘臣前後癏闕之罪以肅朝綱批以愼節之尙此彌留豈勝奉慮未參候班何庸爲辭卿須安心勿辭益加善攝仍命遣史官傳諭
정조 12년 · 강
還給刑曹判書金鐘秀辭疏
정조 12년 · 목
疏略曰供職一事自夫入城之初已蒙體諒之恩臣感銘心肺期無失墜則今玆新除之不容一日蹲仍不待臣辭之畢天日之明庶幾無遺燭矣亟命遞臣職名焉敎曰督出傳敎已言權要外不當力辭伊後登筵亦以閒局之刑工無異下敎矣在重臣分義道理豈可更事求解官職去就不輕而重至於此重臣年位何如無端爲此無所據之處義揆以事面萬萬寒心前望點下出於責以職事之意此上疏還給捧納承旨推考刑曹判書金鍾秀亦爲從重推考此後無論辭疏辭單更勿呼望事該房知悉
정조 12년 · 목
以擬漢父老等謝諭以老者非帛不煖非肉不飽八十已上月賜米肉酒九十已上加帛絮爲表題副司果洪義浩三下一居首
정조 12년 · 강
正言柳文養上疏賜批
정조 12년 · 목
疏略曰向臣待罪騎郞時因本曹判書鄭昌順草記至有請汰之擧玆敢略暴事實焉年前一軍色移劃田土蓋爲經費補用之需也臣與前前判堂相議覈其田土所在之邑結數石數收捧成册後參考勳府餉廳稅納之規每結以全石七石租酌定第其田土實數合爲四十八結散在三道者至爲十四邑以本色員役勢難逐處分排三道各送一人使之率去差人分力收獲而至於湖南則礪山之於羅州靈巖其間爲四百餘里以一曹吏有難幷管三處故臣果以親信可幹者隨送曹屬而私人導掌之差送實是有田土衙門通行之規則有違常格云者實未可曉私人之行旣無官帖之成給不過該吏之帶去則不告擅送云者亦何所據稅穀準捧則設令私人獨往何損於公稅乎至於該吏之除汰也以過限不來率去私人作爲罪目則在臣私義決不當移罪下吏故屢呈丐遞則重臣取其該吏除名記抹去私人字而謂以該吏除汰只在過限則少無難安之端云臣非不知必遞以快其心而此時禁直不敢遽謝包羞忍恥黽勉供職伊後以入番旗手軍服債直爲手決故臣以曹儲之告罄有所防稟則以此發怒至有誠甚可怪之語故臣果爲呈旬引入則言送下吏曰若不行公則當以私人事草記論罪云噫嘻堂郞體例自在則何其凌踏而官職去就有義則豈可把持若是乎至曰忽又引入有若無端呈告者然未知其間有甚可諱之事而然耶至今追惟滿心慚恧不敢爲冒進之計伏乞亟許鐫免焉噫槐院淸選卽新進初發之軔則擬刃衝火之說無異巷竪之悖習設計圖點之狀莫掩僚員之自劾自有槐圈以來所未有之變怪也亟令該院改圈宜矣批以四載巡綽畢竟狼狽非不矜惜及今卞章如是張皇何也尾陳改圈事旣完之圈不可改爲亦無近於偏係乎以言路申飭屬耳姑不處分勢難例批爾則推考疏中槐圈事擬刃衝火四字聞極怪駭令政院事實問于爾處爾其詳陳之
정조 12년 · 강
獻納金光岳上疏賜批
정조 12년 · 목
疏略曰臣雖愚劣粗有一得之見猥陳十條之說惟聖明垂察焉其一曰明聖學竊覵近日經筵之講讀間多停撤儒臣之召對或至曠闊而一日萬機不遺細務殿下一身卽宗社臣民之主耳何乃自輕如是聖人保嗇之方恐不必若是勞悴伏願克恢提綱之政以勉終始典學之念焉其二曰立紀綱今日殿下之國紀綱立乎不立乎三事之臣百工之僚未聞有修擧振作之意應文彌縫臨事姑息將兵之任師律所係而委靡益甚按法之官刑政所關而解弛轉劇以至賓廳脫袍而紀綱之頹廢已無餘地包容之德寬如天覆而或忽剛克之道振刷之政嚴如秋肅而或欠持久之方伏願立經陳紀備盡奮發之規焉其三曰正名分上凌下替名不正而分不安者將不勝其弊矣先自卑賤而言之則稱號之猥濫服食之侈靡必效尊貴之所爲鄕里蔑上下之義行路無貴賤之別甚至士夫譜牒行貨而添刊官職階級貽賂而假帖民業之凋殘軍額之耗縮非細故矣伏願嚴立科條隨現痛繩焉其四曰恢公道科目士子拔身之階而每一放榜物論喧騰銓衡人才需用之地而纔經大政人言叢至可惜其藝嗟不獲試足用其才吁未見調疏滯之敎每下而未見實效此無他有司之臣不能對揚惟偏私是務故耳伏願戒飭臣工明其好惡以爲會歸之方焉其五曰開言路言事之一條路只有臺閣而徒餙邊幅動輒規避過托情勢擧皆徘徊來諫之道用言之方有所未盡而然耶言無善惡而同歸記注之休紙事無大小而盡爲章疏之空言伏願克恢虛受之量庸紆採納之眷焉其六曰勵廉恥樞機淸顯之地視不若方伯居留館閣近密之職謂不如縣邑守宰至有恒言曰玉署銀臺猶可爲之墨綬銅章決難得也嘻嘻此何言也世道風俗旣至於此則廉恥何暇論哉伏願克循激揚之道以爲勵廉恥之道焉其七曰簡詞訟今之最爲疑亂者山訟是已主客之分雖異而强弱之勢反殊彼此各有可據之言而立落初無不易之典故自謂知法有識者山訟則必欲甘心焉至於閭巷匹庶以之決死生焉爲法官者眩於從違難於左右官府摘奸不遑暇給該司回啓莫或遲緩者太半是山訟一款伏願嚴飭中外一依通編所載步數外濫訟者依律重繩焉其八曰整官方內而銓郞乃是主張公選者也外而都事亦爲輔佐布政者也互相維制法意不輕而銓郞爲微末人假銜之漫職都事爲無勢者區處之宂窠臣意則以爲銓郞雖不使任其通塞宜復三司通擬之規都事雖不使按廉災傷稍存外臺自重之體則亦因時制宜之一道伏願深軫沿革之不輕俾得名實之相副焉其九曰端士趨法久而弊士趨漸下苟求其源陞庠是也文藝之工拙初不鑑別等第之高下任其手勢裹頭赴試全沒羞愧利心中驚貪目外瞬至於鄕試都會尤不成說伏願申飭銓曹京外諸考官各別擇差以爲革舊弊之道焉其十曰化民俗殿下爲民之政蓋已至矣而爲方伯守宰者徒知對揚之爲急而愛恤之意偏勝戒董之政反輕故有若富家無敎之子恃恩長傲心不畏法言無顧忌少凌長下犯上特其茶飯之事而敺辱士夫視爲能事侵犯官長拖作常例小不如意則擊錚上言無難爲之蓋其構虛捏無以祈僥倖者十常八九矣畢竟行査之際扶抑失宜强弱必反名分之隳壞紀綱之解弛誠非細故伏願克念恩威之竝行深軫董率之得宜焉臣於條陳之外又竊有憂慨者丹城縣道川書院致祭時禮官下去前文姓族屬及本道儒生謂有御製下來者而恐喝官吏迫脅工匠急急刻板忙忙揭院禮官下來後始卽撤去而本官之不卞眞僞徑先擧行殊極痛駭臣謂丹城縣監鄭柱爲先拿問嚴處儒生首唱人令道臣嚴査從重勘律焉巡將爲任雖曰宂散關係則重故醫譯外都下白徒元無差出之例明有定式至命載錄通補近日騎曹徒循顏私至以京邸之立役市井之拔身者遽然抄啓他將羞與比肩僚堂査拔省記物情駭歎久而未已西北別付料設廳後毋論西北如有窠闕自兵曹發關各其兵營以好身手有地處才藝兼備者取才抄上則騎堂又爲試才次次塡付乃是遵行節目而今番則初不行關又不取才而及其罷官之後直自京中抄付四人遐土武士非但擧皆欝抑莫重成憲未免廢却後弊所關不可事過而不論臣謂前兵曹判書鄭昌順罷職可也銓曹政格本自嚴重有非一堂上之所可擅壞而以日前三銓獨政言之朴柱遇則通淸銓堂疏劾停望而遽爲復望金鼎國則持正改通宜待長銓而獨自排擬公議不行政例隨壞臣謂前吏曹參議李集斗亟施罷黜之典前冬關西都會時定州牧使李壽鵬稱以地方官頻頻往來於試所榜出之前而江邊邑意中人次畵見屈則拔去他人然後可以陞付故諉以戶籍之遲待論報巡營至請比較蓋試官則榜目修正委之本官徑已還邑故末梢事端至於此境事未有前弊實關後臣謂分付道臣各別詳査該牧使則施以科場用情之律試官亦爲嚴勘宜矣批以十條陳勉莫曰陳談箇中自有妙理當留意班譜添刊事官階賂帖事何乃隱映爲說錄送姓名於該房承旨以爲下攸司照法嚴繩銓郞三司通擬事事關鎖刻都事稍存外臺自重之體事旣稱外臺自重在於其人矣丹城書院揭板事事旣登聞不可置之該倅罷職首倡人勘律依施前兵判事巡將本非淸銜而年前因大臣筵奏旣以懸注定式則爾言無乃爽傳爾旣以他將僚堂爲證當問于重臣處之別付料之不取才不行關罷官後直付云云爾言決知其誤矣宜一卞覈亦令政院問于前兵判以啓前吏議事遭劾人不擧擬予未聞是規掌通之持擬亦因生疏豈或深看罷職云云萬萬乖當籍此飭勵之機會爲此偏黨之舊習以惜鳥邜之意處分雖靳於僚臺疏爾則跡較重此等之習敢售今日朝廷乎來言自來言恢蕩自恢蕩爾豈敢晏然行公乎關西都會事誠有是也此亦科場不可不嚴處且以往復巡營爲言令政院問于前道伯以啓
정조 12년 · 강
命承文正字朴蓍壽勿擬官職特推獻納金光岳
정조 12년 · 목
政院啓言問于正言柳文養則以爲槐圈會坐時正字金載一追後入去以金裕已之不合槐選爲言則正字朴蓍壽曰吾若使此人不參槐選而出去則當終身廢棄云云載一以公議不叶又爲堅持則蓍壽曰下僚若不圈點於此人則當擬刃當衝火云云此說至登於載一自劾呈單中無人不傳臣聞而驚駭果爲論列於疏中云矣敎曰自登科初已知渠登科之爲渠不幸文識太不成就行正無異兒童前此筵席申飭何如而又作今番之罪至有日前處分今見問啓對辭當擬刃當衝火之說果出朴蓍壽之口云聞來爲發一笑渠以何手叚膂力能行此强盜之事乎且以乞憐之辭推之尤覺駭慙渠之作此許多罪科莫非渠家長老不禁參圈之責而渠雖不足道名以槐院正字則坐公堂向同僚發此妄錯怪悖之擧貽辱貽羞大矣所當嚴勘而殆近多事姑置之亦不可只令芸館施行而止限數年勿擬官職使之讀書以待人事之稍長可也又啓言問于前兵曹判書鄭昌順則以爲臺疏所論巡將抄啓事巡將本非淸銜其疏亦已言之或因人韓囑得差者有之其人之來歷臣亦未能詳知而年前大臣筵奏只以納粟爲言故取考其加資如非納粟則亦多爲之而本無中庶輩立禁之文則他將之羞與比肩僚堂之査拔省記者未知何人而臣則未聞而臺言如此臣何敢自以爲一一精抄乎至於西北別付料事臣於待罪本兵之初卽以勿循請托精抄上送之意行關西北兩兵營幷其取才試記粘連上送以爲憑考之意嚴飭發關關草俱存焉敢誣也雖或有因其呈訴査實入屬者此則已經抄上多年隨行之人而或在任遭故或遞任還付而猶令該房據訴査考更稟許付則罷官後直付云云初無是事臺臣風聞必有所指而臣誠莫曉其所由矣敎曰觀此對辭臺言之節節爽實可知臺諫雖許風傳乃以如許孟浪流行之所聞無難登諸章奏此非挾雜而何重臣無敢以此引義之意申飭臺臣推考又啓言問于前平安監司李命植則以爲臣待罪西藩時自九月念後病狀深重知覺都亡邑牒民訴除非時急緊關之事亦不得一酬接至於淸北都會開試之後榜目報牒差遲數日而聞營吏所告則以爲報牒雖已來到試官送言居首人所居官道里稍遠未及考籍若不載帳籍則法當拔去姑待若干日子詳考入籍與否後當卽通報勿爲輕先入呈云矣又果追通入籍分明使之入呈云云故臣亦不以爲疑依例狀聞又若地方官則初無以科場事論報者臣雖病䔍若有非試官而請比較之擧則豈不痛勘乎試官之徑還其邑本牧之替修榜目臣實昏憒無聞云矣敎曰此亦臺臣傳聞爽誤之致道臣無所失使之退去又啓言班譜添刊官階賂帖有錄送姓名於承旨以爲照法之命故往復於當該臺臣使之錄送則只以某姓某譜之爲添刊某人某帖之爲貽賂未敢指一仰對爲辭屢度催促終不錄送請獻納金光岳推考敎曰不言姓名者錄送捧現告自是常格此異於迫問指告之擧則如是相持萬萬未安從重推考
정조 12년 · 강
校理韓用龜疏陳父病徑歸賜例批
정조 12년 · 강
命修慗壯勇營軍案
정조 12년 · 목
敎曰軍兵哨色名數不可不詳定而一自武藝廳屬雨具直二十名及已前別技名色三十名合五十窠移屬壯營之後本營軍制尙無一定伊後次對每欲下敎而因大將之無行公時尙今未果該營聞欲以火箭軍十窠攔後別哨四十窠計除云此說亦好而攔後旣有一哨之制則不充元數以牙兵名色合作攔後一哨以其攔後哨餘數火箭十名移屬壯營後軍案修整以入事分付又敎曰元料及兼料依前移屬他軍例自該曹該廳直送壯營奉足自該軍門計送○軍器寺啓言別破陣元數三十一名內十一名移屬壯勇營而所受料布依前擧行元數旣減則入直番次未免苟艱動駕殿座時擔銃陪扈之節不敢擅議參酌而至於增式年監放一款此輩存減別無關於防奸之道請此則革罷俾除其役允之敎以陵行時及大小試閱時年例歲末砲放時旣皆除之一導受敎則惟於動駕殿座擔銃之役不可獨爲此亦除之
정조 12년 · 강
行晝講于熙政堂知事李秉模特進官金文淳玉堂金履翼李敬五
정조 12년 · 목
講中庸第二十章○獻納金光岳啓言揋以草草數語竊附相規之義矣及承聖批辭旨截嚴至以偏黨之習爲敎荐降問備之命噫臣當此恢蕩之時豈敢有一毫挾雜之心以負我聖上飭勵之盛意哉臣不勝惶隕請命遞斥敎以飭勵之餘勿辭亦勿退待○正言柳文養啓言以臣情勢之臲卼豈有剌口論事之望而事在目下不容終默有所論列及奉批旨致勤問備夫三館分隸圈法至嚴今番槐圈則不恤公議只挾私意始焉威䝱之中焉哀乞之終焉欺騙之自謂完圈忙急罷坐以至僚員之呈單自劾自有槐圈以來所未有之變怪也仰請改圈實出重圈事之意無隱之義自歸妄言之科請命遞斥敎以勿辭亦勿退待
정조 12년 · 강
掌令吳翼煥上疏賜批
정조 12년 · 목
疏略曰言路之壅閼非一朝一夕之故也得失之患旣膠于中忌諱之習又鑠其外不言之斥宜其罔效來諫之敎無怪不孚請擧痼弊論其一二時論壞之一也臺體掣之二也何謂時論壞之自殿下位宁以來逆耳之怒不見於色批鱗之誅不加於人而群臣皆妄自疑阻惟事苟容或有一言稍涉忌諱親戚咎其妄發朝廷謂之生事甚至銓曹不復檢擬擧世目爲棄人苟非忠義根性氣節超俗皆欲得殿下尺寸之祿爲自已妻兒之計夫孰肯輕發無益之狂言甘爲時論之所棄也何謂臺體掣之古之諫臣乘輿可斥宰相可叱人主麾之退可以不退天子使之謝可以不謝豈有體例牢成印板一辭見阻旋卽爲嫌大臣旣退不許陳所懷少有違誤斥以生疏生者不識忌諱疏者不能迎合惟恐臺諫不生疏奈何以此斥之由是內畏時論外拘臺體擧世滔滔終日唯唯實非治世之美事卽似危邦之陋風孔子曰惟其言而莫余違也不幾於一言而喪邦乎子思曰君之國事將日非矣君出言自以爲是而卿大夫莫敢矯其非孟子曰入則無法家拂士者國恒亡聖人垂戒其理必驗殿下之言違者誰歟矯者誰歟孰爲法家孰爲拂士危亡之兆將在於此而上下之間狃玩如彼言念及此良足寒心巽軟之徒妄揣上意以爲惟其不諫諫之則未必不黜惟其無忤忤之則未必不誅轉相告戒無以曉解臣嘗思惟心切痛之謂宜愼擇忠讜以備諫諍爰革時論盡祛臺體反躬推誠聞過必喜不煩辭敎宜致讜言惟我國家八域升平百年無虞夫何亂臣賊子乃反無歲不出今殿下鋤治之際每留根柢容貸之過反成疑隙長禍遺患慮無不到臺府闕啓則喉院請牌及其傳啓乃曰不允事若循例便成文具殿下處至文之時乘狃安之勢凡於小務細事去文懋實今事無大於懲討亦不過爲文具求國無危胡可得也臣願差待用刑悉取諸賊斷以當律不復假息則亂本永絕更無餘憂今日國家所恃者誰九卿備位百僚在官執跡求之實乏材用乏人之患不在目下而假如邊塵微驚桴鼓小警則在列靺韋誰可將者又如隣邦構釁嘖言交至則盈庭搢紳誰可使者雖世運亨泰聖明當陽臣所憂虞萬無此理然治亂相乘安危靡常才不素求何以應變夫求才之道惟務盡誠用人之術必貴適器不盡誠故所獲者不精不適器故所任者不稱科擧取士本非上策而奇才碩人蓋由是進今夫科場所試詩賦表策設令選其出群未必皆是賢才而以此取士求之安得不誠考之安得不精殿下卽位之初嚴立科規士皆淬礪科榜每出能服群心若論文識大抵實才歲月浸久權輿不承隔月旬製多是在家製進而大或濫預於給分小則許赴於到記恩雖推廣事實濫屑三年大比收券之數少亦近萬有司考校數日輒了親臨試士拆榜尤速無論精粗逐券書外歸之於數殿下一任所爲不加檢飭如其得失亦曰有命至如君上不宜言命安可全諉命數以沮人才殿下擢用衆才不量其器以一言稱愜爲能而不核虛實以一事違忤爲咎而不考忠邪世祿故家搢紳子弟進以門蔭幷得序陞不問才否終畀爲郡至若科第之人反無循資之規苟非地望通顯扳援有路卽皆棄置不復收錄設有才能將安所施臣謂求才則必盡其誠用人則必適其器只當分職而責效寧容充數而備員臣竊惟朋黨之弊固有色目而末流之爭惟係偏私今日之患不在色目朝廷亦嘗專用一邊人矣一邊人中又生緩峻之別亦嘗委任一門人矣一門人中便起大小之號各分徒黨視若仇讎祛此之術莫如大公哲愚安分則雖有色目孰敢黨私殿下志在鎭物政懋祛黨祛黨反涉於抑制鎭物或近於包容包容之極好惡欠誠而反側之釁多生於尊寵抑制之過擧措違理而勢利之爭莫過於當路如望實效盍反本乎公惟絕私明乃不疑綜有條理核無虛僞疑似必辨則誠實相孚而傾軋之習絕矣邪正得所則賢能在位而爭奪之風息矣臣聞用財有道必先量入蓄財有術莫如省費今邊上絕飛輓之役域中少曠廢之土生財之路實廣於前而每歲經費輒患不足國家糜費本在宂兵禁衛之宜屬兵曹守總之當罷京營前後朝臣固多言者今又設壯勇衛計其料布豈云少哉殿下內則有禁軍武藝外則有五營將卒環衛不缺綢繆甚固乃爲此宂長之物以廣糜費之路歟今親臨試士賞賜過當軍布大同出自黎庶親試賞格雖不可廢生民膏血安用許多近歲以來修葺之役行之有漸害不及民而竊見宮掖之間塗塈一新街路之上材石猶存若計前後之所費不知幾倍於露臺擧此數者推類可驗凡若此者日求去之積少成多何患乏財殿下英智御下威惠從心酬勞多踰於涯分督過或涉於煩數凡有邦家慶賀都監營造暫與執事之列輒蒙超遷之賞遂使罔功之徒擧懷速化之道出身科第者右職高資跬步可圖發跡蔭路者六品詞訟時日可得得之者不勉於來效不得者無意於自勵今殿下求過太精施罰太數凡少差謬輒皆推遞喉院三司殆同傳舍朝遞夕因昨罷今敍辭敎徒煩差除無常大臣去就尤異庶僚進退纔經策免旋卽重畀而依舊視事習以爲常苟欲磨勵臣工使知勸懲誠宜審愼賞罰使當功罪近來考績勢族時流罕居殿責茹吐之弊推此足驗至或貶目見退末乃更書以進殿下之伊時還給固爲過中監司之本無定見居然可知且殿下旣已審知厥狀亦不加之以罪黜陟之法宜其不明由是廉吏衰少貪風日熾厥或持身拙約田宅不增人笑迂闊世稱庸劣習俗之弊一至於此貪則無罰廉亦無奬何苦而爲廉何憚而不貪外邑糶䨀民國至計本備水旱以濟窮乏吏奴逋負歲月滋長少則百斛多者千石新任守宰雖或査報監司只許督捧而奸盜未嘗受誅容養太過威罰罕加是以已欠者旣不充面犯逋者又復接跡虛簿歲增積儲日銷米百石以上租二百石以上者自當不免於誅死臣謂折衷輕重定爲令甲今年誅千石以上者明年誅九百石以上者又明年誅八百石以上者歲降百數漸申常憲如此六七年米百石租二百石以上者皆可誅也不過六七年國中可無逋吏矣惟我先大王特定減布之規簽丁除役各有分限加年減齒俱著禁令挽近以來綱條漸弛弊端潛長大加更張實難輕議小爲矯捄誠不可已戶衆額少則游手樂聚戶寡額多則窮民逃散此邑殊小大而定額不均之弊也濫稱班族姑捨毋論締結吏鄕歲賂而避者謂之各廳契房投托豪强假稱而避者謂之墓直廊底厚資胥徒巧脫編籍是謂漏戶憑藉校院公共頉免俗號奉足甚至書院勢尊齋任武斷院下居民雖累百戶守宰莫能簽額臣謂宜令各道道臣取考版籍軍案損多益寡惟視戶數申嚴籍法搜括逋藪行之甚易施必有效至於寺奴之弊視諸良役尤甚貢案奴婢有名無實亡者無望於許頉存者重困於加徵一號奴婢莫與爲婚生死無告吁亦戚矣請令列邑査報物故之數因使該司悉除貢案之額失財得民所獲多矣今國綱解弛風俗漸垂吏民則輕侮官長而少挾私怨輒謀構陷常賤則侵陵士夫而或有微憾便肆詬辱至於掖隸橫恣尤甚而人皆假借而隱忍夫以殿下之明聖何嘗容護於此輩而甚至中禁矯命索通符於捕廳院隸挾憾辱元戎於通衢瞻聆所及識者寒心方當宴安旣無維持之勢苟有緩急必致畔渙之患所以前春騷屑遠近奔波晷刻之頃畿湖沸驚官長不能鎭其吏民士夫不能制其臧獲土崩之漸實在於此臣謂恩而或慢則制之以威威而不戢則申之以法操切掖隸以絕濫猾之源委任長吏少假生殺之權卽使衙門之間風稜復振朝廷之上體統益尊則綱紀四方其在斯歟伏惟殿下天姿聰睿聖學高明然猶道未交泰俗未於變誠以智出庶物有輕待群臣之心思周萬幾有兼知庶愼之意騁聰明則反涉於自用察情僞則有近於臆逆好臣所敎而摧折之威或加於違咈厭薄具僚而狎侮之旨或示於貴近且撫昇平之運常欠兢業之慮竝進賢愚少任人致理之志循守故常無居安思危之念由是匡弼惟務於將順庶僚但事於趨走進退惟命不暇自顧於廉隅容悅成習罔敢或輸其忠直至或退則仰屋雖發危明之嘆入則譽樹反效希旨之風臣嘗中夜思惟滿腔憂憤願回睿明爲國熟慮豈惟徵臣獲蒙採蕘之恩抑亦聖明有光察邇之明批以諸條敷陳皆甚勤據當留意
정조 12년 · 강
持平朴猷煥上疏賜批
정조 12년 · 목
疏略曰殿下學冠百王道接千聖宵旰愓厲十載有餘治不徯志化未成俗此其故何哉噫㴠養乃治心之本而臨事或過於英銳則心不能存主矣問學卽操心之要而用力反涉於藻華則心有所放過矣好惡不循乎天理則非心之公也喜怒或出於偏係則非心之正也臣不敢知端拱燕濩之地果能無數者之弊否乎若其目下矯救之責其條有三曰辨賢否以公用舍曰振紀綱以尊朝廷曰開言路以廣聰明第念朝象日以睽乖人心去益陷溺傾軋互售於甲乙是非莫分於東西以此兆象何能審人材而需國家之用乎苟其公而賢也則進之苟其私而不肖也則退之不以畦畛而限之不以標榜而別之則古聖王立賢無方之治便不外是紀綱者治國之先務試看今日可謂有紀綱乎大官規警而具僚有慍怒之擧元戎體重而賤隸肆侵侮之習下吏謀陷官長常漢凌辱士夫閭巷無畏法之民京外多傷風之事伏願殿下奮發乾剛董飭群工賞當其功罰當其罪則紀綱自振而朝廷自肅矣士方窮居而談當世事也或能激昂而慷慨纔登朝籍一入臺地則前瞻後顧判作先後之兩截卒歸媕婀之一套蓋亦導率之乖方而公議不行於下也我聖上求言之意每勤於綸音寂寥之歎累發於中朝及其敢言也或欠翕受康色之量言或不摡只賜例批語雖中窽亦靳採施百僚相師緘默成風識者之憂嘆爲如何哉伏願殿下益恢山藪之量克詢蒭蕘之謀導一世於盡言敢諫之風則豈不休哉批以諸條敷陳極爲切實當留意
정조 12년 · 강
備局以長城高敞大同出浦便否回啓
정조 12년 · 목
備邊司啓言因獻納柳匡天上疏長城高敞大同依前出浦事南原等七邑差員輪定事令道臣論理狀聞矣全羅監司沈頤之狀啓以爲長城高敞田稅納于漕倉大同裝載於興德沙津浦自是舊規辛卯合屬漕倉之後轉輸果爲民弊蓋法浦於高敞爲六七十里於長城殆過百有餘里前之一日往還者今則二三日爲今之計可以兩便者兩邑大同依願移納於沙浦每年兩邑稅穀自臣營分付漕倉劃送船隻以爲隨捧裝載之地兩邑民人移納沙浦之願不煩矯革自歸從施聖堂倉差員輪回事依前以地方官擧行稅邑守令領率戶首躬詢倉所眼同差員各捧其稅痛革執錢之陋習廣開私商之買賣則別無更張之擧實爲矯捄之效差員之執錢論以贜汚下輩之作奸斷以極律吏鄕之替送狀聞論勘事竝令廟堂稟處道臣所論別無更張而不過仍舊移納自今年爲始兩邑大同依民願移納沙浦自巡營完固漕船前期劃送隨捧裝載之意分付聖堂差員輪差一款道臣所論亦有意見此亦依狀請施行執錢與否衆口難防一經廉探自可易知嚴飭道臣隨現狀聞其他稅邑守令之眼同捧稅作奸下輩之斷以當律等事添入節目永久遵行請一體分付從之
정조 12년 · 강
命忠淸監司洪檍勿待罪
정조 12년 · 목
該監司以城堞公廨修改時軍餉耗米還穀加分耗條請得惶恐待罪啓敎以勿待罪事回論
정조 12년 · 강
副修撰李鼎德疏陳母病徑歸賜例批
정조 12년 · 강
禮曹參議李集斗上疏賜例批
정조 12년 · 목
疏略曰銓家停望之法書其所以停之意付籖名下古規然也朴柱遇臺通之浚其時銓長縱曰疏引而初無停望之事有何復不復之可論至若掌令通望之人未行而或擬持平已行而或擬正言者雖當次堂獨政之時元無拘礙金鼎國擧擬持憲亦不過政曹恒有之例也抑臺臣獨未之知耶伏乞永刊銓望以謝人言
정조 12년 · 강
京畿監司徐有防以各邑孝烈抄啓
정조 12년 · 목
該監司狀啓各邑所報孝烈通計久遠單牒及今年報來者爲百許度其中最卓異者孝子孝婦烈女實蹟刪煩撮要開錄于左臣於安城李光亨女兒龍仁丁召史事竊有區區微見俱以微賤之類不玷其身能全其節無愧古之烈婦向來驪州金判連旌閭之典特出於勵俗之德意其在一視亦不可泯沒一體抄錄其文案開坐于啓本之未請令該曹稟處抱川前縣監申暎牒呈李震喆故士人焯之庶子而母則私婢免賤者也傭力得粟負薪得魚親廚不匱進食侍坐日覲舊主隨方朖勞出贅楊州賣柴貿魚三日一省以其半又供舊王十餘年如一日曰親年已深主亦老矣遂挈眷歸侍入夜侍親待其就寢跪伏枕邊側耳探息後遭親喪哭泣之哀感動隣里每當忌祀致誠祭需移孝本主奉供有加保養弟妹極盡歡愛仁川府使徐侃修牒呈故學生申光斗天性至孝凡係親戒一切不爲遂抛擧業躬親鄙事極致資養及丁外艱一遵禮經其母沈痼藥餌飮膳竭力措備衣衾之汚亦自浣濯事其兄愛敬俱至嫂嘗患癘手調人糞先嘗而勸之耕耨之除必展書田畔雖夏畦勤苦之餘咿唔達宵坡州牧使吳載重牒呈故士人黃處益文正公廷或六世孫也十一歲喪父攀擗如成人治棺未精大慟而告于母曰治喪之節不謹如此因號隕于地傍人感泣及長祖父篤老左右扶將衣不解帶母患毒痢竭誠救護髮爲盡白嘗有樵火延于先壠頓足號哭投身烈熖至於焦爛半日氣窒其居母憂年已衰邁朝必上墓其母嗜海衣母喪以後見輒垂涕家人爲廢食海衣形神凘鑠外除未幾因而不起長湍府使李觀賢牒呈士人柳澤明妻安氏事舅姑一遵禮制澤明沈痼安氏夙夜侍藥竟至不救以死自誓勺水不近口旣殯之夕强進穀氣子女不疑暫爲假寐驚悟視之安氏更着婚時衣裳倚殯氣塞子女知其飮毒用淅灌口安氏開喉僅言曰爾勿救我死歸同穴至願畢矣言未已已無及矣陽川前縣令徐命珪牒呈士人崔德徽妻南陽洪氏德徽偶添未疾洪氏不拘風雪夜必齋沐祈禱踰朔不怠竟至不救哀號擗踊以死自分弟兄看守洪氏佯若悔悟初終衣朖手自縫線乘其無人銷門吞鹽水傍人扣門洪氏斂㾗啓銷而出哀號撞棺掌拆血流傍人扶護入房洪氏告其姑曰伏願尊姑深自寬抑仍從容就枕奄然自盡楊根前郡守李光德牒呈士人柳聖中妻金氏勤於織紅以養舅姑竭其誠敬以奉君子其夫有疾金氏叩胷日夜齋沐以禱至十餘日而不瘳終至屬纊金氏先自飮藥與其夫死同一時豊德前府使李星會牒呈故士人李泰恒妻任氏其夫得奇疾藥必先嘗夜必禱天其夫奄忽則襲斂衣衾躬自照檢潛入其房從容飮藥而絕果川前縣監李顯道牒呈故士人李霖妻金氏其夫嬰疾不起年甫二十二而金氏僅長一歲方霖之屬纊也金氏被髮自投溪水蒼黃援溺移時回甦舅姑泣而勉喩金氏曰前日失子今日夫死三從已絕不如速死但問斂屍畢否俄頃之間忽吞鍮箸自投軒下喉血淋漓已無及矣麻田前郡守李普瞻牒呈士人朴聚奎妻李氏其家失火舅與夫出他只有兩箇乳兒不顧其兒抱其夫家四代神主出來顚仆烈熖中竝其一兒而死及其火滅收其遺骸全身皆燒七神主盡燒而只有一神主帖在腋下觀者嘖嘖龍仁前縣令徐直修牒呈良人金得福妻李召史其姑年踰六十猝得癰疽許多腫瘡箇箇呪之果得差瘳其舅病重嘗糞而味無甘䒷號泣不已忽有僧人過門指用人蔘曰此草生於深山莖葉異凡草云云而去李氏躬往大華山遍搜巖谷日將夕矣吞聲悲訴適見一莖乃採而歸卽夜煎進漸到差可年今八十矣安城良人李光亨女魯郞磨里年近二十尤䔍貞信父母方爲擇壻之際隣居總角李貴同忽生劫奪之慾曾謂有潛奸之事以爲此女出嫁則新郞吾必剌死不然當乘夜衝火光亨女一聞此言裹頭廢食必欲自處而勉從其父母之開諭隱忍以過矣貴同到門恐喝愈往愈甚光亨女乃能一朝飮毒竟至捐命龍仁良人元載福妻丁召史喪夫之後苦守貞節一日洞內巫女士今謂有可合鰥夫改適無妨云則丁召史嚴責退斥仍謂其從娚曰受此侮辱不若早死之爲愈巫女與鰥夫李東佑乘夜作黨欲爲劫奪爲丁召史從兄弟所發覺叱打巫女巫女之夫鄭太京多率無賴到丁召史從兄弟家惹鬧侵辱丁召史飮鹽水卽地自裁
정조 12년 · 강
召見大臣備堂于誠正閣仍行抄啓文臣課講試官李秉模金憙
정조 12년 · 목
予曰朴蓍壽事極爲駭妄左相聞之乎李在恊曰頃見金載一單子而事涉屑越未卽仰達矣予曰此眞兒童之見街巷俚悖之說不恥爲之豈非可怪者乎領相金致仁曰此是年少所致故有此輕率之擧矣予曰卿等以向日傳敎無或以爲扶抑乎蓍壽家無父兄故日前傳諭於徐判府事以蓍壽之行事殆近於下隸傔從而妄參於槐圈致犯此罪爲敎矣緣此事還有起鬧之慮故於臺疏之批亦爲抑制者此也如金光岳疏不過荒雜無用之說而旣在言路飭勵之後故循例賜批蓋欲爲彼此抑制之計而在下者莫體予心誠可歎也予於今日朝廷事不無深慮矣先大王五十年建極之治如彼其盛而近來君臣上下有不能相孚之患卿等若善爲鎭壓則此等浮議何從而有哉抉摘文字遽加責譴則實有訑訑之色距人千里之嫌故不欲索言而風色如此豈非可悶乎上而袞闕下而時政得失人器論列直言無諱雖如谷永之爲不害爲朝廷之美事而今則不然不爲就事論事而遣辭用意之䵝昧不正者章疏間往往有之其弊將不知至於何境也致仁曰年位已高者孰不仰體聖意而年少新進種種激發惟在自上鎭壓而已予曰至於再昨吳翼煥之疏則予見之而不能寐矣包容之極好惡欠誠云者此何言耶蓋渠意以爲內實惡之而外加包容之謂也眞所謂姑且與之將欲戮之者也機事雖過機心常存程子之言也此而引用雖極無嚴而猶或有藉重之端況內外之好惡相反此實叔季之君所不爲也若論其心跡則當作何如人乎雖陰開陽闔決不如是之甚也於敵以下尙不可遽加此等題目安有人君而行如此事者乎以其全篇語脈觀之上下諸條皆是影子而其精神命脈則專在此數句語究其歸趣則蓋以爲積罪包容終至戕害好不在是畢竟殲減而自視以適中時病者然予雖否德汚不至此矣近來世道之不靖未究厥由今以此疏觀之前後紛紜專由於如是看得之故也古聖有下車泣辜者予若誠意見孚於群下則豈至有如此說乎予之斷斷一心用舍不偏而自卿入來之後浮議如此誠可怪也致仁曰臣若早賜斥退則浮議自息而都無事矣予曰此非渠之自辦也必有使之爲之者非欲拒諫而此等處若一例喣濡假借則其習漸長實有深長之憂如是之際自多被傷者矣卿等須思矯革世道之方好矣致仁曰僚相向以槐圈事筵奏至及先臣事矣蓋分館揀坐事例旣異金范甲黃處浩其事各殊則不可以此比例而至以臣先故爲證私心有傷痛者矣予曰此是左相率爾發言之致也致仁曰說來說去恐有致鬧之慮故不欲以此陳奏而至於事關世道消長之機則有不得終默敢此仰達矣先大王戊申以後下敎以爲亂逆之本出於黨論故必欲使酸醎調劑至於忠逆斯文之大事亦皆嚴禁其起鬧爲臣子者怵畏分義黽勉奉承雖如耇輝光恒猶不得夬正其罪而乙亥以後則諸賊誅鋤國是大定兩先正從享文廟擧國尊慕則斯文事無餘憾矣前後秉執之不同事勢固其然也我殿下嗣服以後處分嚴正邪說自息而近來舊習漸長或有不顧倫彝事理倒行逆施之患臣亦莫曉其故也臣則本不爲已甚之論故黃瑗之詞訟檢擬人或有言而臣則以爲聖世無棄物則詞訟之職何必拘礙爲言金裕已以見枳堂后至有注書引義之章而臣亦以爲淸顯之外何必盡塞爲言臣之議論本來如是而年少新進之類或多過激之擧易致推波助瀾之患故向承往復草記之命而未及擧行者此也臣之此說將見衆論隨發而乙亥前後之所以不同者不可不一陳故如是矣予曰左相所見與領相何如在恊曰聖敎之下何敢有隱情乎乙亥以後忠逆始判故臣之所見亦自此後瞭然矣予曰領相言好矣堂后詞訟亦何必盡枳耶大抵此事卽予自反處而亦有以啓之也予嘗尊慕先正以師道待之世之浮囂者反有推波力且瀾之患蓋本源自本源息鬧自恩鬧豈可一任其紛紜耶○金致仁啓言通淸之職孰非難愼而銓通尤重近聞曾經吏議則不待經筵通擬直通亞銓云非古法也曾在先朝亞三銓長望時有一銓長深悶國子通之淆雜筵請國子與三銓分歧調用亞三銓新通勿拘經筵國子而蒙允此不過一時矯革之擧到今長望旣罷而直通之規猶存自今亟復舊規經筵國子通擬前無得直通事申飭銓曹似好矣從之又啓言行副司直鄭昌順今旣敍用請備堂還差嶺南句管亦令仍察從之又啓言濬川堂上方有闕矣川渠行將疏濬目下又有釐正請行副司直李在簡差下使之察任從之又啓言奉命御史之先文出去者外暗行則元無軍官名色而聞近來暗行亦皆帶去云此已可駭各司書吏之自擇率去固朝家所知而此外閑雜之類多數率去分送各處替使廉探云不但難秘其蹤跡亦多貽弊於民邑請自今嚴禁如有復踵前習而現發者當該御史從重論罪從之敎以仍以此出擧條載之暗行御史齎去節目又啓言忠淸監司洪檍狀啓以爲昨年麰還作租夥然今當春耕麰還最少之邑不可無變通之道各衙門留庫中從略加分事請令廟堂稟旨分付矣麰還旣多作租則春分宜其不足從略加分後數爻狀聞事請分付從之又啓言忠淸監司狀啓以爲雙樹亭卽昔日行宮而頹簷敗礎不可不及時修改今方料理營度而營樣凋殘無以拮據昨年本城餉米加分耗五百六十九石及各邑加分耗條五千石中限二千石特爲劃給事請令廟堂稟旨分付矣道臣旣方設施朝家合有軫念所請軍餉加分耗米五百六十九石特爲許劃還耗限一千五百石請許其取用敎以觀於狀辭似欲銳意修擧依所請石數許施又啓言守禦使金鍾秀狀啓以爲南漢餉米曾自戶曹貸去以錢還捧作米出送留營者爲五百十石零今方添錄軍餉而留營穀數本甚不敷支放難繼昨秋代捧皆是各穀米條苟簡筵稟仍留亦多其例姑爲仍留以爲繼巡分俵事請令廟堂稟旨分付矣事勢似然請許留留營使之分俵從之○戶曹判書徐有隣啓言安眠島風落松曾遣備郞監䂨以置者一千四百餘株而自備局劃付本曹以爲來頭修繕之資所當趁此解凍覓船輸來而稅穀裝發在卽實無推移賃用之道在前此等木物例以兵防船運來而五十株以上筵稟發關亦有定式矣請下詢大臣處之詢于大臣領相曰風落松之遣備郞䂨置意實有在兵防船運來亦多已例依戶判所奏運致似宜矣敎以戊戍以後尙不一運深軫船輸之弊也然卿言亦出於經用之意依爲之分付水使別究利運之方毋或一毫貽弊於軍民領相曰今此運來非爲尋常經用地也雖係國役所當必議廟堂經稟然後始許取用之意請預爲申飭從之有隣以有司堂上啓言向來嶺南私政動慢一從惠郞手本自本司覆奏蒙允已行賞罰而追聞惠郞言則守令勘罪中或不無倖逭者云一例論勘在所不已請下詢大臣處之詢于大臣領相曰重臣所奏守令卽固城縣令金基正也臣等亦有草記不審之失矣敎以一體捧傳旨領相曰固城素稱難治今番則另擇差送事請分付銓曹從之○總戎使徐有寧啓言管城將周年遞任之定式蓋欲使春糶分給之人仍察秋䨀捧納之政俾無生疏之弊而時任管城將雖未及周年之限旣經昨年捧䨀勢難再當今冬捧䨀則當秋遞易自有捧䨀生疏之慮請管城將柳仁喆趁今改遞敎以領相知總使所奏委折乎領相曰管城將柳仁喆今年十月當爲周年之限總使之意蓋欲分糶捧鑃出於一人之手有此所奏然爲捧餉穀一二朔仍任亦何不可乎敎以預念瓜期之在冬及今先遞有傷事面置之領相曰今此總使陳達未免徑先且聞管城將近多厭避云年少武弁之習亦可駭也敎以分糶者必受糴此後雖在報瓜時此不過遲留若干朔待畢捧差代○承文提調李在學啓言槐院册子尙未開印誠爲可悶今則校準幾畢日晷漸長容入物力趁今劃得然後可以始役請下詢大臣以爲區劃之地詢于大臣領相曰此非可已之事而目今經費無處措手請賑廳錢二千兩持爲許劃俾卽始役從之○承旨曺允大啓言筵席事體何等嚴重而訓鍊大將李敬懋敢以猥瑣之說無難仰奏請重推從之○命開講仍命抄啓文臣中五人今日應講其餘明日應講
정조 12년 · 목
以李彥一爲丹城縣監韓致海爲淑陵參奉
정조 12년 · 목
政院啓言獻納金光岳以班譜添刊人林義喆林東鎭二人錄送故今方移送攸司以爲照法嚴繩之地而至於官階賂帖人姓名諉以不知終不錄送成命之下經宿遲滞請當該臺臣重推允之
정조 12년 · 강
以金載翼爲固城縣令口傳也
정조 12년 · 강
御誠正閣行晝講仍行抄啓文臣課講同知事李在學特進官鄭昌聖承旨南鶴聞玉堂成德雨李洪載課講試官李秉模金憙
정조 12년 · 목
晝講講中庸第二十七章○課講舊選文臣講書傳新選文臣講孟子副司果鄭東觀通居首
정조 12년 · 강
行副司直鄭昌順疏陳情勢賜例批
정조 12년 · 목
疏略曰噫臣旣居必辭之職而不得辭則設或無可罪之事而以爲罪臣實自取在人何尤巡將之拒絕請托臣固不能而至謂僚堂査拔省記則問之僚堂初無是事付料之因狀許付或循前例而至謂本曹不行關問則詢之本曹關牒俱存事非難知言實無稽及今職名旣解猶此吹覓不已至若柳文養自明之疏太涉喧呶亦近反詈而揆諸事面寧容較卞伏乞亟勘臣罪以快人心
정조 12년 · 강
黃海監司金思穆陳疏辭職賜例批
정조 12년 · 목
疏略曰守令考績乃是方伯之丕責而金不事事伏承嚴敎至令退限而更封以臣負犯何敢冒沒承當復行考課之事而他不暇顧趁期改封誠以區區處義生死赴蹈惟上所命尤何敢自顧廉防重犯方命之誅哉第臣迷闇之性雖復洗濯抖擻尙何望克察列邑之臧否允叶一路之公議乎伏乞亟治前後辜犯俾臣退守本分以卒生成之澤
정조 12년 · 강
分遣承旨詣東南廟奉審摘奸
정조 12년 · 목
政院啓言左邊捕盜大將徐有大總戎使徐有寧以東南關王廟獻官受香出去矣徐有大所授命召及大將牌傳令牌徐有寧所授密符來請還納何以爲之敎以仍佩往來他邊大將兼察總使則守使兼察幷牌招聽傳敎
정조 12년 · 강
召見北兵使洪和輔慶尙左水使南志默于誠正閣
정조 12년 · 강
重推關西伯金履素江界府使李頤祥
정조 12년 · 목
備局啓言卽見平安監司金履素狀啓則枚擧江界府使李頤祥牒報以爲前日報請時急於府民之渴悶各鎭事情未及擧論今見各鎭年終移牒則新還雖已準捧舊還未捧爲一萬五百三十石零蔘事之困悴民勢之仳㒧邑鎭一般一依府民例以停退施行事請令廟堂稟處矣邑鎭同一江民捧停不宜異同依狀請施行而該府使之追後報營大是不察雖以道臣言之歲改之後舊還停退之請有違格例請竝重推允之
정조 12년 · 강
命平山府失火民人別施恤典
정조 12년 · 목
黃海監司金思穆以平山府民家四十一戶燒燼馳啓敎曰聞甚矜惻參考年前別施之例擧行嚴飭該倅期於東作前奠接年前本邑失火旋卽一新卽該倅之勤勵時倅豈不及前倅乎畢構後使之報來發遣營禆摘奸形止狀聞俾無方春失所之患事令廟堂行會
정조 12년 · 강
召見承旨于重熙堂
정조 12년 · 강
修撰李洪載上疏賜批
정조 12년 · 목
疏略曰伏見掌令吳翼煥疏本有不勝驚憤者方當聖上求言之日其在三司之列者事苟可言凡係袞闕官規固當明白說去仰體不諱之盛德而今其疏語滿紙張皇閃條簛弄至若包容之極以下藏頭隱暎用意陰慘外托規箴內售譏侮此雖非如渠者類所可獨辦而其心所在萬萬叵測此而不防徵折萌則履霜堅氷將何所不至臣謂吳翼煥爲先施以屛裔之典斷不可已也批以吳翼煥事厡疏之反其好惡滋長反側爲說者語意憯毒幽晦極爲叵測予雖不誠豈忍以似此手叚施之今曰廷臣乎日昨賓對已有所云云而決非渠所辦渠特爲所誤耳於渠何足深誅姑施削職之典
정조 12년 · 강
遣吏郞摘奸大祭諸執事淸齋
정조 12년 · 강
召見戶判徐有隣于重熙堂
정조 12년 · 목
敎曰戶曹判書持歲饌別單入侍○別單領議政金致仁歲饌米五石太二石猪肉五斤判府事李福源衣資綿紬五疋木綿七疋食物米五石太二石猪肉五斤領敦寧洪樂性夫人沈氏歲饌米十石太四石猪肉十斤○漢城府別單堂上曾經實職人及妻年七十以上堂下曾經實職人及妻年八十以上歲饌依例題給年七十以上二百八人各米四斗鹽二斗大口魚二尾年八十以上一百十八人各米五斗鹽三斗大口魚三尾○敎曰昨見候單知其上來行副司直鄭枋歲饌自京給之優給米肉事分付該曹
정조 12년 · 강
命廣州出身李時雄回榜花牌造給加資今日下批
정조 12년 · 목
敎曰觀此狀本廣州府出身李時雄去戊申討逆慶科登第今年爲回榜年云該道雖依定式加資一款請令該曹稟處而此等稀異之事豈可遲待回啓今日政加資下批今該曹造給花牌仍令本府尹領給宴需以侑之以示朝家感舊甲尊高年之意
정조 12년 · 목
漢城府東部朝官嘉善前同知吳遂挺西部朝官前僉知洪緯浩前監役林氣浩前萬戶廉慶彩南部朝官前僉知李命楫前僉使吳道鍵前萬戶金時華北部庶人嘉善車次白等二人京畿廣州府朝官僉樞延鳳瑞士庶通政金厚壽等三人坡州牧士庶閑良張彥芳等三人驪州牧朝宮前判官孫興秀士庶金世憲等五人水原府士庶嘉善李守綱等九人喬桐府士庶幼學黃泰龍等三人長湍府士庶折衝朴雲興等二人利川府朝官同樞辛益中僉樞宋濟愚士庶折衝高䝺景等十一人通津府士庶幼學權弼雄竹山府士庶幼學進安績等三人豊德府士庶嘉善趙泰迪等四人富平府士庶折衝賓厚徵等五人南陽府士庶業武金守昌等五人楊根郡士庶嘉善金命福等四人朔寧郡士庶通政洪啓榮等三人加平郡士庶幼學李道命等二人安城郡士庶幼學金殷鼎等三人龍仁縣士庶幼學金先淵等二人永平縣士庶折衝張世芳等三人果川縣士庶折衝全古音孫等五人砥平縣朝官前主簿張聖周士庶通政朴點奉陽城縣士庶通政趙命迪等二人漣川縣士庶嘉善崔世廷等五人衿川縣朝官令姜命達士庶良人李今南抱川縣士庶嘉善金廷泰等四人陽智縣朝官僉樞朴世茂金瑞鼎士庶通政梁世寬等五人陰竹縣朝官僉樞金永載士庶折衝韓汝胄等八人開城府朝官折衝崔崙士庶族親衛李弼稷等三人原春道三陟府士庶幼學洪錫亮等二人平康縣曾經同僉樞嘉善成今先通政孟泰豪妻金氏庶人閑良全日俊等二人淮陽府士人幼學朱以得等二人蔚珍縣士人幼學朱再雲原州牧士庶幼學朴斗紀等三人鐵原府曾經同僉樞故資憲高先興妻金氏折衝金貴益等二人折衝申元興妻朴氏士庶學生李世春妻睦氏等二人業武羅文友江陵府曾經同僉樞嘉善張日東等八人通政李宅春妻崔氏士庶幼學成一春等七人狼川縣士人學生金鉉妻黃氏等三人伊川府曾經僉樞通政李䝺興士庶幼學安英學生朴今同妻朴氏等二人平海郡士庶良人朴永俊金化縣曾經僉樞折衝鄭有大故折衝朴昌之妻李氏士庶幼學李萬柱等四人學生沈瑀妻申氏金城縣士庶幼學白時泰等三人春川府曾經同僉樞嘉善嚴興成等四人士庶幼學趙禎虯等五人學生李松齡妻吳氏等二人忠淸道忠州牧士族通德郞李觀輔士族故學生鄭模妻林氏庶人通政朴時東等三人洪州牧士强故學生姜世震妻申氏沃川縣士庶幼學朴漢儀天安郡朝官折衝前府使趙雲慶舒川郡朝官嘉善前僉使羅星樞文義縣曾經僉樞折衝白雲翼泰安士人幼學安重台庶人良人張今善燕歧縣庶人折衝金厚世海美縣朝官前萬戶李命天恩津縣士族幼學金晛庶人良人徐同伊懷德縣士庶幼學陳應漢定山縣士族故學生田命祿妻薛氏黃海道黃州牧士庶幼學金鍊柱海州牧士人幼學李震起等二人庶人閑良梁成國等四人延安府士人幼學兪萬章庶人閑良李世昌瑞興縣士人幼學韓連福庶人閑良金仁碩等三人平山府士人幼學崔與斗等三人庶人閑良車萬北等二人鳳山郡士人幼學郭世元等七人庶人展力副尉金信重等六人白川郡庶人閑良洪應昌等二人新溪縣庶人折衝李帶春文化縣士人幼學呂堯齊庶人閑良孫世億等二人谷山府庶人幼學金賛英庶人折衝姜殷蟾等三人全羅道全州府士庶幼學崔錫麟羅州牧士庶幼學張▣等三人綾州牧庶人良人韓守萬南原府庶人良人李春英長興府士庶幼學李希鳳靈巖郡士庶幼學李興大等五人靈光郡庶人良人徐占西非淳昌郡士庶幼學裵運采等三人錦山郡庶人閑良金舜佐咸平縣庶人業武文有才等二人康津縣士庶幼學文有慶等四人泰仁縣士庶幼學朴尙采南平縣士庶嘉善徐應載等三人興德縣士庶幼學姜晉來茂長縣士庶幼學元五伯等六人和順縣庶人嘉善金成振興陽縣士庶幼學崔載怕等二人任實縣士庶幼學鄭萊東濟州牧朝官同樞出身安後等二人士庶資憲高衣還等十五人大靜縣庶人嘉義朴泰茂等四人旌義縣朝官前監牧官通政金錫範庶人資憲金以峻慶尙道安東府朝官前佐郞趙普陽尙州牧士族幼學李亨大靑松府士族進士權淳庶人忠義安海傑仁同府士族婦女故嘉義金萬雄妻貞夫人金氏河東府朝官嘉義前僉使金鼎相士族幼學沈德垕巨濟府庶人良人金萬夫等二人咸陽府士族幼學李泰馨庶人業儒朴命維等二人居昌府士族幼學愼震彥士族婦女故嘉善金載齡妻吳氏永川郡士族幼學辛致龍庶人業儒李命玉榮川郡朝官前持平金㙔固城縣士族幼學元景彩彦陽縣庶人從仕郞李益采山淸縣士族幼學洪有樞禮安縣朝官前縣監李守貞等二人庶人良人林士命靈山縣士族幼學李德章庶人閑良金采心平安道定州牧朝官前僉使洪命豪士庶幼學朴昌倫等二人郭山郡朝官嘉善金壽傑士庶幼學朴麟德庶人閑良吳對元平壤府士人幼學姜贊已等八人庶人老軍文成稷等八人价川郡士人幼學弓仁中等三人庶人閑良尹昌亨中和府士人幼學朴泰彩等二人庶人閑良崔亨㟽等二人寧遠郡士人幼學林國臣庶人閑良金明世等三人鐵山府士人幼學文世極等二人庶人前判官金銀東嘉山郡士人幼學李▣等二人庶人老軍朴從先祥原郡士庶幼學金▣江西縣士人幼學李德才庶人折衝金弼萬等三人三和府庶人折衝崔世命等三人安州牧庶人老軍朴奉先雲山郡士庶幼學蔡命佑朔州府庶人閑良金萬今金孟山縣庶人閑良金玄山等二人咸從府士人幼學崔潤亨庶人通政金儀成江東縣庶人閑良李世煇昌城府庶人折衝李世萬甑山縣士庶幼學吳德厚庶人閑良郭世重等三人陽德縣士人幼學孫聖吳等三人庶人業武林仁先等二人熙川郡士人幼學李興瑞庶人老軍趙奉巾等四人慈山府士人幼學尹爀等三人庶人折衝朴元先順川府士人幼學金希珍庶人閑良李守明等四人成川府士人幼學金兌瑞等八人庶人司果林億守等六人德川郡士人幼學李亨斌庶人閑良鄭萬植等二人咸鏡道安邊府士庶折衝全順奉等二人永興府士庶閑良田毛男等三人咸興府朝官前參奉韓錫地士庶通德韓在三等六人長津府士庶業武梁世永等二人北靑府士庶忠義金質江端川府朝官前權管曹命德士庶閑良李仲德等五人吉州牧士庶校生朴萬健等六人明川府士庶通政金萬相鏡城府士庶司果梁順基等二人富寧府士庶閑良朴枝䧺茂山府士庶通政黃明齊等五人鍾城府士庶幼學朴斗齊穩城府士庶業武崔成廷等三人慶興府士庶通政全昌萬甲山府士庶嘉善廉元全等二人三水府士庶嘉善方海丁竝老職加資下批婦女封爵○吏曹啓言前僉知宋濟愚昨年以曾經四品年八十人已蒙加資今年畿營狀啓又以年八十抄啓才已啓下係是疊受請原單改付標以入敎曰卿之綜核不必用於此事單子已啓下事件又各異此草記勿施○敎曰京外老職年例加資人今日已開政下批老人之事不可遲待有撥騎處傳撥無撥騎處三懸鈴行會到卽一一分給後狀聞後亦依此爲之事令廟堂知悉分付該曹及各該道仍又申飭俾勿遲滯
정조 12년 · 강
太學以四學齋任別單啓
정조 12년 · 목
成均館啓言四學掌議色掌每於歲末依圓點例書入有命矣幷爲別單書入有實故外無敢圖遞事請另飭擧行著爲令式中學掌議幼學金敬淳尹魯東色掌幼學李肇源李後秀金鍾翼朴宗明東學掌議幼學申綮鄭存大色掌幼學李來鉉元在行徐榮輔金基胥南學掌議幼學李義甲趙冕鎮色掌無學韓容修鄭夏容洪樂浚沈能迪西學掌議幼學李在翼兪漢㝢色掌幼學李溟載尹䄷李明淵李勉沖
정조 12년 · 강
命時囚朴光晦保放
정조 12년 · 강
以鄭枋西春君燁爲都總管李亨逵李鎮翼爲副總管前望也
정조 12년 · 목
吏曹啓言唱才成就之方不可不另責實效令該曹別講秉公搜才之道草記稟處有命矣自今年爲始每於歲首令參下引儀毋論前銜生徒各薦善唱者數三人贊儀取薦單消詳可否與參上引儀每月聚集私自取才收栍載錄一依能麼兒月三講例隨其有闕自臣曹取其唱記別取才差擬日後如以不善臚唱罪汰則薦者及贊儀幷施重勘每於殿最自禮曹別試參下引儀唱才以爲考其能否之地則生徒有激勸之方參下爲董飭之道請依此定式成節目施行允之敎曰如是定式則考績時必書等題初擬時懸註薦主事亦爲定式不善臚唱人誤薦則薦主及贊儀重勘一款卿等言固好而擬望之判堂以譴罷旣定罪名則渠輩豈可但以重勘言贊儀及薦主令該府拿處贊儀施以不能爲私律薦主施以製書有違律事載之受敎施行事分付該院該府
정조 12년 · 강
遣承旨詣宗廟景慕宮奉審摘奸遣吏郞摘奸仲朔大祭諸執事淸齋
정조 12년 · 강
酒泉縣樓揭板兩朝御製命定差員上送
정조 12년 · 목
敎曰酒泉縣肅廟朝御製詩先朝親書奉揭蓋縣樓重建故也近聞縣樓又欲重建云先朝御筆如有印本奉安本道就此移摸奉揭如無印本肅廟朝御製詩先朝御製小識精謄盛樻子定差員上送內閣事自內閣下諭有奉和詩待狀聞書下此意一體下諭
정조 12년 · 강
校理金履翼成德雨副校理李遇濟修撰李敬五副修撰李尙度聯箚賜批
정조 12년 · 목
箚略曰臣等伏見修撰李洪載疏批下者有吳翼煥姑施削職之敎噫彼翼煥之疏滿紙張皇已多駭愕而至於鎭物祛黨以下尤極叵測旨意則陰秘閃忽辭氣則狠毒㦧巧渠亦今日臣子何忍以如許兇慝之計肆然闖呈於章奏之間乎此非如渠者所可獨辦必有暗地指使乘機嘗試者僚臣擬律猶屬末勘畢竟處分有華群情此類若不嚴懲無以折亂萌而靖世道臣等以爲吳翼煥爲先施以屛裔之典待用刑拿覈得情斷不可已也批以爾等事誠未安矣○敎曰無論可言與不可言忽於昨日僚疏批下有處分之後如是聯箚論思之任匪觀望之地則擧措之顚錯不可無警今日拜箚玉堂一幷遞差
정조 12년 · 강
大司憲尹承烈大司諫柳焵司諫李思祚掌令安鼎大持平鄭觀輝朴猷煥獻納金光岳正言朴基正柳文養聯箚賜批
정조 12년 · 목
箚略曰臣等於吳翼煥疏有萬萬駭痛者惟其滿紙張皇無非隱映閃弄至若包容抑制等語遣辭旣甚絕悖用意尤極叵測假托進言敢誣聖躬歸吾君於欠誠之科置吾君於違理之地吾若不能尙謂之賊則渠以今日臣子安敢厚誣我聖明一至此哉若夫嫁禍搢紳一綱打盡猶屬餘事渠乃鄕曲賤品何能辦此必有潛授方略陰售機括者爲之先後耳臣等謂吳翼煥爲先絕㠀定配待用刑更爲究覈得情爲宜矣批以如是竸聒徒歸屑屑苟可言也未處分時何無一言苟無罪也已處分後何又聲罪今日言官之語嘿俟上從違而進退之乎却顧何也迭發何也爲一幺麼吳翼煥府院之聯陳箚本不已章皇莫曰時非詣臺故然終有顚錯之失卿等爲先從重推考
정조 12년 · 목
以崔烜爲掌令沈能翼申大尹爲校理徐配修爲副校理李顯默爲修撰嚴思憲宋民載爲副修撰
정조 12년 · 강
重推大司成徐鼎修
정조 12년 · 목
政院以大司成徐鼎修升補限內不爲設行捧入禁推傳旨敎以姑先從重推考使之一兩日內設行
정조 12년 · 강
遣承旨詣宗廟永寧殿奉審摘奸
정조 12년 · 강
御春塘臺行歲首犒饋
정조 12년 · 목
具翼善冠袞龍袍乘輿出協陽門由靑陽門詣春塘臺降輿陞座閣臣承史侍衛諸臣及各領將賜饌軍兵犒饋如例乘輿出靑陽門由協陽門還內○兵曹判書鄭昌順啓言初四日宗廟展謁景慕宮展拜時以何營隨駕何營留陣禁軍及馬步軍幾番幾哨磨鍊乎敎以訓局步軍十哨馬軍三哨爲先後廂禁軍三番隨駕御營廳留陣又啓言日昨宣傳官作窠後卽有差代之命忙焉備擬以李元祥末擬至受恩點日前衛班始見其人招問踐歷則地閥身手俱無可取不容仍置請今姑改差從之
정조 12년 · 강
有政吏曹判書吳載純參議李集斗兵曹判書鄭昌順進
정조 12년 · 목
都總府啓言動駕時侍衛不可不備而都總管西淸君煋與新除總管西春君燁有應避之嫌都總管鄭枋副總管李亨逵李鎮翼俱未肅拜合有變通之道敎以幷許遞政官牌招開政○以李文源尹塾爲都總管尹尙東徐有大爲副總管康達秀爲智陵參奉
정조 12년 · 강
詣太廟殿謁仍詣景慕宮展拜